Αυτό το λήμμα αφορά περιοχή της αρχαίας Μακεδονίας.  Για τον καταργημένο Δήμο , δείτε: Δήμος Ανθεμούντα.  Για την ελληνιστική πόλη, δείτε: Ανθεμουσιάς.  
Συντεταγμένες: 40°30′36″N 23°13′48″E﻿ / ﻿40.51000°N 23.23000°E﻿ / 40.51000; 23.23000

Η **Ἀνθεμούς** ή **Ανθεμούντας** ή **Ανθεμούσσα** ήταν περιοχή της αρχαίας Μακεδονίας, τοποθετημένη στα νοτιοδυτικά της Μυγδονίας. Γεωγραφικά ανήκει στην χερσόνησο της Χαλκιδικής. Αποτελούσε τμήμα της Μυγδονίας, νότια της Κρηστωνίας και περιλάμβανε την περιοχή νότια της λίμνης Κορώνειας, το βουνό Κισσός (σήμερα Χορτιάτης) και την κοιλάδα του ποταμού Ανθεμούντα.

Μυθολογία
---------

Σύμφωνα με την ελληνική μυθολογία, πρώτος βασιλιάς της Ανθεμούντος ήταν ο Μέροπας, ο οποίος σκοτώθηκε στην προσπάθειά του να αποκτήσει ως σύντροφο την Παλλήνη, κόρη του Σίθωνα

Ιστορία
-------

Η περιοχή ενσωματώθηκε το 510 π.Χ. στο Μακεδονικό Βασίλειο, έπειτα από την αποχώρηση του Πέρση βασιλιά, Δαρείου Α'. Ο βασιλιάς της Μακεδονίας Αμύντας Α' την πρόσφερε ως καταφύγιο και δωρεά το 505 π.Χ. στον τύραννο Ιππία, γιο του Πεισίστρατου, χωρίς όμως εκείνος να δεχτεί την προσφορά. Επειδή ο Αμύντας πιθανώς δεν κατείχε την περιοχή, το γεγονός υποδηλώνει σχέδιο κοινής κατοχής με τον Ιππία. 

Η περιοχή περιέρχεται στη Β' Αθηναϊκή Συμμαχία έπειτα από την κατάκτηση των Αθηναίων το 432 π.Χ. Αργότερα καταλήφθηκε από τους Ολύνθιους το 382 π.Χ. για να επανέλθει στο Μακεδονικό Βασίλειο το 379 π.Χ. Το 356 π.Χ. ο Φίλιππος Β' έδιωξε την αθηναϊκή φρουρά της Ανθεμούντος και την παρέδωσε στους Χαλκιδείς έπειτα από την υπογραφή συμμαχίας, η οποία καταλύθηκε ένα χρόνο αργότερα. Επανήλθε στο Μακεδονικό Βασίλειο, πριν
την καταστροφή της Ολύνθου από τον Φίλιππο Β'. Κατά την εκστρατεία του Μεγάλου Αλέξάνδρου, όπως εξιστορείται από τον ιστορικό Αρριανό, οι Εταίροι της Ανθεμούντος είχαν σχηματίσει χωριστό ιππικό σώμα, την *Ανθεμουσία Ίλη*, που συμμετείχε στη μάχη της Ισσού. Ο Περοίδας, γιος του Μενεσθέα, είχε υπό τις διαταγές του το βαρύ ιππικό των Εταίρων, οι οποίοι φημίζονταν για την ιππική τους δεινότητα. Οι Εταίροι της Ανθεμούντος πιθανώς αποίκησαν την πόλη Ανθεμουσιάδα στη Μεσοποταμία.

Πρωτεύουσα πόλη της περιοχής ήταν η ομώνυμη πόλη *Ανθεμούς*, που πιθανολογείται ότι βρίσκεται κοντά στην σύγχρονη κωμόπολη της Γαλάτιστας, στη θέση Αγία Αναστασία. Στην περιοχή, στην κοιλάδα του ποταμού Ανθεμούντα, εντοπίζονται προϊστορικές εγκαταστάσεις και μεταγενέστερες της κλασικής και ελληνιστικής εποχής.

Δείτε επίσης
------------

* Ανθεμουσιάς
* Δήμος Ανθεμούντα

Παραπομπές
----------

1. ↑  William Hazlitt, The classical gazetteer: a dictionary of ancient geography, sacred and profane p. 46, ed. Oxford University, 1851
2. ↑  (Αγγλικά) Julia Heskel, The North Aegean wars 371-360 B.C, p. 41, ed. Franz Steiner Verlag, 1997, ISBN 3515069178
3. ↑  *Who's Who in the Age of Alexander the Great,* Waldemar Heckel ISBN 978-1-4051-1210-9, σελ. 203
4. ↑  (Γερμανικά) Johann Gustav Droysen, Geschichte des Hellenismus, Volume 2
5. ↑  «Ιστοσ. Επιμελητήριο Χαλκιδικής: Ιστορία της Γαλάτιστας». Αρχειοθετήθηκε από το πρωτότυπο στις 4 Μαρτίου 2011. Ανακτήθηκε στις 3 Σεπτεμβρίου 2011.
6. ↑  «Γραμμένος, Δημήτριος Β. Μπέσιος, Ματθαίος, Κώτσος, Σ. Από τους προϊστορικούς οικισμούς της Κεντρικής Μακεδονίας,σελ. 55-56, Εταιρεία Μακεδονικών Σπουδών, 1997, Θεσσαλονίκη, Αναδ. Ιστολόγιο Δούμπια Χαλκιδικής, 02/09/2011». Αρχειοθετήθηκε από το πρωτότυπο στις 24 Σεπτεμβρίου 2011. Ανακτήθηκε στις 1 Οκτωβρίου 2011.

Πηγές
-----

|  |  |  |
| --- | --- | --- |
| * Hazlitt, The Classical Gazetteer, p. 36
* Ηρόδοτος V, 94
* Miltiades V. Chatzopoulos, Macedonian Institutions Under the Kings: A historical and epigraphic study, p. 174, ISBN 9607094891
 | * Δημοκρίτειο Πανεπιστήμιο Θράκης, Πρόγραμμα Αναβάθμισης Προπτυχιακών Σπουδών: Τμήμα Πολιτικών Μηχανικών: Νομός Χαλκιδικής: Ιστορία.
 |  |